Myǎyi mǎn tsǎm balatâr bábá, mǐ mān búg məkon mábán, mǐ mān tsíg mə̄ndíé mə́ álatâr mábá. 14Tə walugu Zambá ḿfə̄, amú Ńtondôbə a nə dzwé naa Abána, amú á nə Zambá abán. 15Tə wabɔ elad ai batɔbɔ ǹnama, amú ábōg babɔ ngobinda ai bəzambá bábá, ai ávə̄ bɔ mətúnuŋa, bə́ nə wa dzǎm bánda, ǒ ngadí mə̄túnuŋa mábá. 16Ngə́ mī lúgú bɔ́n báán bəngɔn bábá, bəngɔn bábá bə́ ngabɔ ngobinda ai bəzambá bábá, bə́ ngatíndī fə̄ bɔ́n báán nə̄ bə́ bɔ ngobinda ai bəzambá bábá. 17Eki təge kǒm wāmēn mīńnyāmálán bəzambá bikie. 18Wayi baala ábōg bívúvoě bə̄ḿbāŋála. Wayi kǎd dí bīvúvoě bə̄ḿbāŋálā á tâŋ məlú zamgbál, anə́ ḿból mə̄ ngábénde wa, ábōg mə̄ ngátə́lē á ngɔn Abib amú ngɔn Abib tě ńgɔ o ngákwí á Égîptɛn. 19É dzóm ésə̄ yátádi kwí âbum bənyía é nə̄ éńdzāma, ǹnóm ásə, ǹtól éyə́m ósə tɔ éví ńtɔ̄g tɔ éví ńnēn. 20É bān bə́yóm bōzele bə́ ósú, wayi bɔ́ kode ai mǎn ńnóm éyə́m, ngə́ wāyǐ kig bɔ́ kode, o mǎn bɔ búg kíŋ. Miǹtól mí fám mísə̄ yā bɔ́n bóe wayi myá kode, eki təge ma sɔ́ təbə́ a mís mīńsɔ́ mí mɔ́. 21Wayi kǎd bɔ̌ bīsíé mə̄lú mə́saman, dá ámǒs zamgbála ńgɔ wǎyi wɔi, tɔ ábōg bábɛ̄ bidí, tɔ ábōg bákwé, wayi wɔi. 22Wayi kǎd dzə́mē ábōg bə́sɔ́ndɔ ású bíbūmá bí ósú yā mə̄kwé mə́ óvə́gā móe ai abóg mə́kwé yā məsulí mə́ ḿbú.